CELEX: 
Language: et
Date: 2016-10-20 00:00:00
Title: KOMISJONI DELEGEERITUD MÄÄRUS (EL) …/…, millega kehtestatakse tagasiheitekava seoses teatavate põhjalähedaste liikide püügiga Vahemeres

SELETUSKIRI
            
            
               1.DELEGEERITUD ÕIGUSAKTI TAUST
            
            
               Määruses (EL) nr 1380/2013
                  1
                sätestatud ühise kalanduspoliitika põhieesmärk on vähendada senist kõrget soovimatu püügi määra ning kaotada järk-järgult saagi vette tagasiheitmine kogu ELi kalanduses. Tagasiheide on suur kalavarude raiskamine, mis mõjutab negatiivselt varude säästvat kasutamist ja kalanduse majanduslikku elujõulisust. Ühises kalanduspoliitikas pööratakse rohkem tähelepanu ka piirkonnapõhisele reguleerimisele, et vältida / minimeerida mikrotasandi küsimuste lahendamist liidu tasandil ning tagada, et eeskirju kohandatakse iga püügiviisi ja merepiirkonna eripärast lähtudes.
            
            
               Ühise kalanduspoliitikaga nähakse ette ka mitmed sätted lossimiskohustuse rakendamise lihtsustamiseks. Nende hulgas on paindlikkust võimaldavad üldsätted, mida liikmesriigid saavad kohaldada kvootide haldamisel või Vahemerel, kus on kalavarude kaitseks kehtestatud alammõõdud. Ühise kalanduspoliitikaga kehtestatakse ka spetsiaalsed paindlikkusmehhanismid, mida tuleb rakendada mitmeaastaste kavade kaudu või nende kavade puudumisel nn tagasiheitekavade kaudu. Need tagasiheitekavad on kavandatud ajutise meetmena, mille maksimaalne kestus on kolm aastat. Nende koostamisel on lähtutud ühistest soovitustest, milles on kokku leppinud selliste samas piirkonnas või sama mereala ääres paiknevate liikmesriikide rühmad, kellel on bioloogiliste ressursside suhtes ühised huvid. 
            
            
               Alates 1. jaanuarist 2017 hakkab lossimiskohustus kehtima selliste püüki määratlevate põhjalähedaste liikide suhtes, mille varude kaitseks tuleb kehtestada alammõõdud vastavalt määruse (EÜ) nr 1967/2006 („Vahemere määrus“)
                  2
                III lisale. Kõnealust sätet kohaldatakse euroopa merluusi, hariliku meripoisuri, hariliku merikeele ning roosa süvahännaku püügi suhtes teatavates Vahemere piirkondades. 
            
            
               Määruse (EL) nr 1380/2013 artikli 15 lõike 5 kohaselt võib tagasiheitekava sisaldada järgmisi elemente:
            
            
               erisätted, mis käsitlevad kalapüüki või liike, mille suhtes kehtib lossimiskohustus;
            
            
               lossimiskohustusest tehtavate erandite kirjeldus, kui püügitegevus või püütav liik vastab teatavatele kõrgel ellujäämismääral põhinevatele kriteeriumidele;
            
            
               sätted vähese tähtsusega erandite kohta, nagu on sätestatud määruse (EL) nr 1380/2013 artikli 15 lõike 5 punktis c;
            
            
               sätted püügi dokumenteerimise kohta;
            
            
               kalavarude kaitseks alammõõtude kehtestamine.
            
            
               Seda silmas pidades esitasid 
            
            
               1)
                     Prantsusmaa, Itaalia ja Hispaania Euroopa Komisjonile kolmeks aastaks ette nähtud tagasiheitekava ettepaneku, milles käsitletakse euroopa merluusi, hariliku meripoisuri, kammkarpide, kukk-karpide ja veenuskarpide püüki Vahemere lääneosas (Vahemere üldise kalanduskomisjoni (GFCM) geograafilised alapiirkonnad 1, 2, 5, 6, 7, 8, 9, 10 ja 11);
            
            
               2)
                     Horvaatia, Itaalia ja Sloveenia Euroopa Komisjonile kolmeks aastaks ette nähtud tagasiheitekava ettepaneku, milles käsitletakse euroopa merluusi, hariliku meripoisuri ja hariliku merikeele püüki Aadria meres (GFCMi geograafilised alapiirkonnad 17 ja 18) ning
            
            
               3)
                     Küpros, Kreeka, Itaalia ja Malta Euroopa Komisjonile kolmeks aastaks ette nähtud tagasiheitekava ettepaneku, milles käsitletakse euroopa merluusi, hariliku meripoisuri ja roosa süvahännaku püüki Vahemere kaguosas (GFCMi geograafilised alapiirkonnad 15, 16, 19, 20, 22, 23 ja 25).
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               (1)Ühine soovitus, milles käsitletakse Vahemere lääneosas (GFCMi geograafilised alapiirkonnad 1, 2, 5, 6, 7, 8, 9, 10 ja 11) toimuva põhjalähedase püügiga seotud tagasiheitekava.
            
            
               Lossimiskohustuse rakendamiseks piirkondlikul tasandil Vahemere lääneosa vetes esitasid Prantsusmaa, Itaalia ja Hispaania Euroopa Komisjonile 7. juulil 2016 ühise soovituse, mis on tagasiheitekava alus.
            
            
               Kooskõlas määruse (EL) nr 1380/2013 artikliga 18 põhineb komisjoni kavandatud delegeeritud õigusakt ühisel soovitusel, mille on välja töötanud ja esitanud liikmesriigid, kellel on otsene majandamishuvi seoses euroopa merluusi, hariliku meripoisuri, kammkarpide, kukk-karpide ja veenuskarpide püügiga Vahemere lääneosas. Ühine soovitus sisaldas Vahemere nõuandekomisjoni (MEDAC) täitevkomitee 8. juunil 2016 väljendatud seisukohti (ref. 190/2016).
            
         
         
            
               Ühine soovitus hõlmab järgmisi elemente:
            
            
               tagasiheitekavaga hõlmatud püügiliigid;
            
            
               kõrgel ellujäämismääral põhinev erand jakobi kammkarpide (Pecten jacobeus), kukk-karpide (Venerupis spp.) ja veenuskarpide (Venus spp.) püügi puhul mehhaaniliste tragidega geograafilises alapiirkonnas 1, 2, 5 ja 6;
            
            
               soovimatu saagi käitlemise ebaproportsionaalsetel kuludel põhinevad vähese tähtsusega erandid lossimiskohustusest euroopa merluusi (Merluccius merluccius) ja hariliku meripoisuri (Mullus spp.) püügi puhul; 
            
            
               erand lossimiskohustusest röövliikide poolt kahjustatud saagi puhul;
            
            
               tehnilisi meetmeid käsitlevate katseprojektide rakendamise kohustus, et suurendada selektiivsust püügivahendite muutmise ja/või püügipiirkondade ruumilis-ajaliste sulgemiste kehtestamise abil. 
            
            
               Kalanduse teadus-, tehnika- ja majanduskomitee (STECF) hindas Prantsusmaa, Itaalia ja Hispaania ühist soovitust lossimiskohustuse kohaldamise kohta püüki määratlevate põhjalähedaste liikide suhtes Vahemere lääneosas oma 4.–8. juulini 2016 toimunud täiskogu istungil
                  3
               . 
            
            
               Vastavalt STECFi järeldustele on mehhaaniliste tragidega püütud kammkarpide, kukk-karpide ja veenuskarpide ellujäämus potentsiaalselt suur. Siiski soovitas STECF teha konkreetsed uuringud mehhaaniliste tragidega püügil tagasi heidetud karpide ellujäämise määra hindamiseks. Eespool esitatut silmas pidades peaksid liikmesriigid kavandatud tagasiheitekava raames koguma nende konkreetsete erandite kohta täiendavaid teaduslikke põhjendusi. STECF hindab esitatud teavet pärast aasta möödumist, et kinnitada erandi kohaldamist. Määruses sätestatakse, et mehhaaniliste tragidega püütud kammkarpide, kukk-karpide ja veenuskarpide kõrgel ellujäämismääral põhinev erand kehtib ainult 2017. aastal.
            
            
               Seoses vähese tähtsusega erandiga jõudis STECF järeldusele, et soovimatu püügi käitlemise ebaproportsionaalselt suurte kulude põhjal tehtava erandi põhjenduse täiendamiseks oleks vaja lisateavet. STECF märkis siiski, et esialgsete uuringute põhjal on kavandatav vähese tähtsusega erand tasemel, mis jääb alla euroopa merluusi ja hariliku meripoisuri maksimaalset tagasiheitemäära.
            
            
               Nende elementide põhjal võib Vahemere lääneosa vetes püüki määratlevate põhjalähedaste liikide tagasiheite kava pidada esimeseks sammuks tagasiheite järkjärgulise likvideerimise poole kogu liidu kalanduses, kehtestades selliste liikide saagi lossimise kohustuse, mille suhtes kohaldatakse alammõõte.
            
            
               (2)Ühine soovitus, milles käsitletakse Aadria mere lääneosas (GFCM geograafilised alapiirkonnad 17 ja 18) toimuva põhjalähedase püügiga seotud tagasiheitekava.
            
            
               Lossimiskohustuse rakendamiseks piirkondlikul tasandil Aadria mere vetes esitasid Horvaatia, Itaalia ja Sloveenia Euroopa Komisjonile 4. juulil 2016 ühise soovituse, mis on tagasiheitekava alus.
            
            
               Kooskõlas määruse (EL) nr 1380/2013 artikliga 18 põhineb komisjoni kavandatud delegeeritud õigusakt ühisel soovitusel, mille on välja töötanud ja esitanud liikmesriigid, kellel on otsene majandamishuvi seoses euroopa merluusi, hariliku meripoisuri ja hariliku merikeele püügiga Aadria mere vetes. Ühine soovitus sisaldas Vahemere nõuandekomisjoni (MEDAC) täitevkomitee 8. juunil 2016 väljendatud seisukohti (ref. 190/2016).
            
            
               Ühine soovitus hõlmab järgmisi elemente:
            
            
               tagasiheitekavaga hõlmatud püügiliigid;
            
            
               kõrgel ellujäämismääral põhinev erand lossimiskohustusest hariliku merikeele (Solea solea) püügi puhul piimtraaliga (Rapido);
            
            
               soovimatu saagi käitlemise ebaproportsionaalsetel kuludel põhinevad vähese tähtsusega erandid lossimiskohustusest euroopa merluusi (Merluccius merluccius), hariliku meripoisuri (Mullus spp.) ja hariliku merikeele (Solea solea) püügi puhul;
            
            
               erand röövliikide poolt kahjustatud saagi puhul;
            
            
               tehnilisi meetmeid käsitlevate katseprojektide rakendamise kohustus, et suurendada selektiivsust püügivahendite muutmise ja/või püügipiirkondade ruumilis-ajaliste sulgemiste kehtestamise abil.
            
            
               Kalanduse teadus-, tehnika- ja majanduskomitee (STECF) hindas Horvaatia, Itaalia ja Sloveenia ühist soovitust lossimiskohustuse kohaldamise kohta püüki määratlevate põhjalähedaste liikide suhtes Aadria meres oma 4.–8. juulini 2016 toimunud täiskogu istungil3.
            
         
         
            
               Vastavalt STECFi järeldustele ei ole piisavalt teavet, et hinnata, kas piimtraaliga (Rapido) püütud hariliku merikeele ellujäämise määra võib pidada suureks. Seega soovitas STECF teha konkreetsed uuringud piimtraaliga (Rapido) püügi käigus tagasi heidetud hariliku merikeele ellujäämise määra hindamiseks. Eespool esitatut silmas pidades peaksid liikmesriigid kavandatud tagasiheitekava raames koguma nende konkreetsete erandite kohta täiendavaid teaduslikke põhjendusi. STECF hindab esitatud teavet pärast aasta möödumist, et kinnitada erandi kohaldamist. Määruses sätestatakse, et piimtraaliga (Rapido) püütud hariliku merikeele ellujäämise määral põhinev erand kehtib ainult 2017. aastal.
            
            
               Seoses vähese tähtsusega erandiga jõudis STECF järeldusele, et soovimatu püügi käitlemise ebaproportsionaalselt suurte kulude põhjal tehtava erandi põhjenduse täiendamiseks oleks vaja lisateavet. STECF märkis siiski, et kavandatav vähese tähtsusega erand on tasemel, mis jääb alla kolme kõnealuse liigi maksimaalset tagasiheitemäära.
            
            
               Nende elementide põhjal võib Aadria mere vetes püüki määratlevate põhjalähedaste liikide tagasiheite kava pidada esimeseks sammuks tagasiheite järkjärgulise likvideerimise poole kogu liidu kalanduses, kehtestades selliste liikide saagi lossimise kohustuse, mille suhtes kohaldatakse alammõõte.
            
            
               (3)Ühine soovitus, milles käsitletakse Vahemere kaguosas (GFCM geograafilised alapiirkonnad 15, 16, 19, 20, 22, 23 ja 25) toimuva põhjalähedase püügiga seotud tagasiheitekava.
            
            
               Lossimiskohustuse rakendamiseks piirkondlikul tasandil Vahemere kaguosa vetes esitasid Küpros, Kreeka, Itaalia ja Malta Euroopa Komisjonile 4. juulil 2016 ühise soovituse, mis on tagasiheitekava alus.
            
            
               Kooskõlas määruse (EL) nr 1380/2013 artikliga 18 põhineb komisjoni kavandatud delegeeritud õigusakt ühisel soovitusel, mille on välja töötanud ja esitanud liikmesriigid, kellel on otsene majandamishuvi seoses euroopa merluusi, hariliku meripoisuri ja roosa süvahännaku püügiga Vahemere kaguosa vetes. Ühine soovitus sisaldas Vahemere nõuandekomisjoni (MEDAC) täitevkomitee 8. juunil 2016 väljendatud seisukohti (ref. 190/2016).
            
            
               Ühine soovitus hõlmab järgmisi elemente:
            
            
               tagasiheitekavaga hõlmatud püügiliigid;
            
            
               soovimatu saagi käitlemise ebaproportsionaalsetel kuludel põhinevad vähese tähtsusega erandid lossimiskohustusest euroopa merluusi (Merluccius merluccius), hariliku meripoisuri (Mullus spp.) ja roosa süvahännaku püügi puhul;
            
            
               erand röövliikide poolt kahjustatud saagi puhul;
            
            
               tehnilisi meetmeid käsitlevate katseprojektide rakendamise kohustus, et suurendada selektiivsust püügivahendite muutmise ja/või püügipiirkondade ruumilis-ajaliste sulgemiste kehtestamise abil.
            
            
               Kalanduse teadus-, tehnika- ja majanduskomitee (STECF) hindas Küprose, Kreeka, Itaalia ja Malta ühist soovitust lossimiskohustuse kohaldamise kohta püüki määratlevate põhjalähedaste liikide suhtes Vahemere kaguosas oma 4.–8. juulini 2016 toimunud täiskogu istungil3.
            
            
               STECF jõudis järeldusele, et soovimatu püügi käitlemise ebaproportsionaalselt suurte kulude põhjal tehtava vähese tähtsusega erandi põhjenduse täiendamiseks oleks vaja lisateavet. STECF märkis siiski, et kavandatav vähese tähtsusega erand on tasemel, mis jääb allapoole kolme kõnealuse liigi maksimaalset tagasiheitemäära.
            
            
               Nende elementide põhjal võib Vahemere kaguosa vetes püüki määratlevate põhjalähedaste liikide tagasiheite kava pidada esimeseks sammuks tagasiheite järkjärgulise likvideerimise poole kogu liidu 
            
            
                kalanduses, kehtestades selliste liikide saagi lossimise kohustuse, mille suhtes kohaldatakse alammõõte.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Kavandatud meetmete kokkuvõte
            
            
               Peamine õiguslik meede on võtta vastu meetmed, mis lihtsustaksid lossimiskohustuse rakendamist.
            
            
               Käesolevas määruses täpsustatakse püügiliigid ja -tegevus, mille suhtes rakendatakse erimeetmeid, nt vähese tähtsusega erand.
            
            
               Õiguslik alus
            
         
         
            
               Määruse (EL) nr 1380/2013 artikli 15 lõike 1 punkt d ja lõige 6 ning artikli 18 lõiked 1 ja 3, samuti määruse (EÜ) nr 1967/2006 artiklid 15a ja 29a.
            
            
               Subsidiaarsuse põhimõte
            
            
               Ettepanek tehakse Euroopa Liidu ainupädevusse kuuluvas valdkonnas.
            
            
               Proportsionaalsuse põhimõte
            
            
               Ettepanek on tehtud määruse (EL) nr 1380/2013 artikli 15 lõikega 6 komisjonile delegeeritud volituste piires ega lähe kaugemale sellest, mis on vajalik nimetatud sätte eesmärgi saavutamiseks.
            
            
               Vahendi valik
            
            
               Kavandatav vahend: komisjoni delegeeritud määrus.
            
            
               Muud meetmed ei oleks asjakohased järgmisel põhjusel: komisjonile on antud õigus võtta tagasiheitekava vastu delegeeritud õigusaktiga. Otsese majandamishuviga liikmesriik esitas ühise soovituse. Ühises soovituses esitatud ja käesolevasse ettepanekusse lisatud meetmed põhinevad parimatel kättesaadavatel teaduslikel nõuannetel ning vastavad kõigile asjakohastele nõuetele, mis on sätestatud määruse (EL) nr 1380/2013 artikli 18 lõikes 5. 
               
            
               KOMISJONI DELEGEERITUD MÄÄRUS (EL) …/…,
            
            
               20.10.2016,
            
            
               millega kehtestatakse tagasiheitekava seoses teatavate põhjalähedaste liikide püügiga Vahemeres
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ,
                  4
                eriti selle artikli 15 lõiget 6,
            
            
               ning arvestades järgmist:
            
            
               (1)Määruse (EL) nr 1380/2013 eesmärk on kaotada lossimiskohustuse kehtestamise abil järk-järgult tagasiheide kogu liidu kalanduses. 
            
            
               (2)Määruse (EL) nr 1380/2013 artikli 15 lõikega 6 on komisjonile antud õigus võtta delegeeritud õigusaktidega kuni kolmeks aastaks vastu tagasiheitekavad, mis põhinevad ühistel soovitustel, mille on välja töötanud liikmesriigid koos asjaomaste nõuandekomisjonidega.
            
            
               (3)Kreekal, Hispaanial, Prantsusmaal, Horvaatial, Itaalial, Küprosel, Maltal ja Sloveenial on otsene huvi kalavarude majandamiseks Vahemerel. Nimetatud liikmesriigid esitasid 4. ja 7. juulil 2016 pärast Vahemere nõuandekomisjoniga konsulteerimist komisjonile kolm ühist soovitust Aadria meres, Vahemere kaguosas ja Vahemere lääneosas toimuva põhjalähedase püügiga seotud tagasiheitekavade kohta
                  5
               . Teaduslikud andmed saadi asjaomastelt teadusasutustelt. Määruse (EL) nr 1380/2013 artikli 18 lõike 3 kohaselt tuleks käesolevasse määrusesse lisada ainult need ühise soovituse meetmed, mis on kooskõlas nimetatud määruse artikli 15 lõikega 6.
            
            
               (4)Vahemere puhul kehtestatakse määruse (EL) nr 1380/2013 artikli 15 kohaselt lossimiskohustus kõikidele liikidele, mille suhtes kohaldatakse püügi piirnorme, samuti nendele liikidele, millele on määruse (EÜ) nr 1967/2006
                  6
                III lisa kohaselt kehtestatud alammõõt. Vastavalt määruse (EL) nr 1380/2013 artikli 15 lõike 1 punktile d tuleks lossimiskohustust kohaldada püüki määratlevate liikide suhtes hiljemalt 1. jaanuarist 2017.
            
            
               (5)Ühistes soovitustes pakuti välja, et kuna ellujäämismäär võib olla kõrge, tuleks seoses hariliku merikeele (Solea solea) püügiga Aadria meres ning jakobi kammkarpide (Pecten jacobeus), kukk-karpide (Venerupis spp.) ja veenuskarpide (Venus spp.) püügiga Vahemere lääneosas kohaldada erandit lossimiskohustusest, võttes arvesse püügivahendi omadusi, püügimeetodeid ja ökosüsteemi.
            
         
         
            
               (6)Kalanduse teadus-, tehnika- ja majanduskomitee (STECF) järeldab oma hinnangus,
                  7
                et olemasolevate andmete kinnitamiseks hariliku merikeele, kammkarpide, kukk-karpide ja veenuskarpide kõrge ellujäämismäära kohta on vaja teha rohkem uuringuid. Kuna puuduvad veenvad tõendid nende liikide ellujäämise määra kohta, leiab komisjon, et määruse (EL) nr 1380/2013 artikli 15 lõike 4 punkti b kohane kõrgel ellujäämismääral põhinev erand tuleks käesolevas määruses sätestada ainult üheks aastaks. Asjaomased liikmesriigid peaksid komisjonile esitama asjakohased andmed, mis võimaldaks STECFil erandi põhjendusi täielikult hinnata ja komisjonil asjaomased erandid läbi vaadata.
            
            
               (7)Ühises soovituses esitatud teaduslike tõendite ja STECFi hinnangute põhjal ning võttes arvesse püügivahendite omadusi, liikide paljusust igas püügitoimingus, püügiviise ja Vahemere eripärasid (nt väikesemahulise kalapüügi ülekaalu), leiab komisjon, et ebaproportsionaalselt suurte kulude vältimiseks soovimatu saagi käitlemisel ja kooskõlas määruse (EL) nr 1380/2013 artikli 15 lõike 5 punkti c alapunktiga ii on asjakohane kehtestada vähese tähtsusega erand kooskõlas ühises soovituses kavandatud protsendimääraga määruse (EL) nr 1380/2013 artikli 15 lõike 5 punktis c sätestatud normide piires.
            
            
               (8)Selleks et tagada asjakohane kontroll, tuleks sätestada konkreetsed nõuded käesoleva määrusega hõlmatud laevade nimekirjade koostamiseks.
            
            
               (9)Kuna käesoleva määrusega ettenähtud meetmed mõjutavad otseselt majandustegevust, mis on seotud liidu laevade kalapüügihooaja ja selle kavandamisega, peaks käesolev määrus jõustuma kohe pärast selle avaldamist. Kooskõlas ühiste soovitustega ja võttes arvesse määruse (EL) nr 1380/2013 artikli 15 lõikes 1 sätestatud tähtaegu, tuleks käesolevat määrust kohaldada alates 1. jaanuarist 2017,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
               Lossimiskohustuse rakendamine
            
            
               Määruse (EL) nr 1380/2013 artikli 15 lõikes 1 sätestatud lossimiskohustust kohaldatakse Vahemeres käesoleva määruse lisas kindlaks määratud kalapüügi suhtes.
            
            
               Lossimiskohustust kohaldatakse kõnealuses lisas nimetatud liikidele, mis on püütud liidu vetes või liidu kalalaevadega liidu vetest väljaspool asuvates vetes, mis ei kuulu kolmandate riikide suveräänsete õiguste või jurisdiktsiooni alla.
            
            
               Artikkel 2
               Mõisted
            
            
               1. Käesolevas määruses kasutatakse järgmisi mõisteid:
            
            
               a) „Vahemeri“ – Vahemere veed ida pool 5°36′ läänepikkuse joonest;
            
            
               b) „GFCMi geograafiline alapiirkond“ – Vahemere üldise kalanduskomisjoni (GFCM) geograafiline alapiirkond vastavalt Euroopa Parlamendi ja nõukogu määruse (EL) nr 1343/2011
                  8
                I lisas esitatud määratlusele;
            
            
               c) „Vahemere lääneosa“ – GFCMi geograafilised alapiirkonnad 1, 2, 5, 6, 7, 8, 9, 10 ja 11;
            
            
               d) „Aadria meri“ – GFCMi geograafilised alapiirkonnad 17 ja 18;
            
            
               e) „Vahemere kaguosa“ – GFCMi geograafilised alapiirkonnad 15, 16, 19, 20, 22, 23 ja 25.
            
            
               Artikkel 3
               Ellujäämismääral põhinev erand
            
            
               1.
                     Määruse (EL) nr 1380/2013 artikli 15 lõike 4 punktis b sätestatud erandit lossimiskohustusest liikide puhul, mille kõrge ellujäämismäär on teaduslikult tõestatud, kohaldatakse 2017. aastal järgmiste liikide suhtes:
            
            
               a) harilik merikeel (Solea solea), mis on püütud piimtraaliga (Rapido) (TBB)
                  9
                geograafilistes alapiirkondades 17 ja 18;
            
            
               b) jakobi kammkarp (Pecten jacobeus), mis on püütud mehhaaniliste tragidega (HMD) geograafilistes alapiirkondades 1, 2, 5 ja 6;
            
            
               c) kukk-karp (Venerupis spp.), mis on püütud mehhaaniliste tragidega (HMD) geograafilistes alapiirkondades 1, 2, 5 ja 6;
            
         
         
            
               d) veenuskarp (Venus spp.), mis on püütud mehhaaniliste tragidega (HMD) geograafilistes alapiirkondades 1, 2, 5 ja 6.
            
            
               2.
                     Lõikes 1 osutatud tingimustes püütud harilik merikeel (Solea solea), jakobi kammkarp (Pecten jacobeus), kukk-karp (Venerupis spp.) ja veenuskarp (Venus spp.) tuleb viivitamata vabastada piirkonnas, kus need püüti.
            
            
               3.
                     Liikmesriigid, kellel on otsene majandamishuvi seoses kalapüügiga Vahemerel, esitavad komisjonile 1. maiks 2017 lisaks 2016. aasta 4. ja 7. juuli ühiste soovituste kohastele andmetele täiendavad tagasiheiteandmed ja muu asjakohase teadusliku teabe, mis toetaks lõikes 1 sätestatud erandit. Kalanduse teadus-, tehnika- ja majanduskomitee (STECF) annab esitatud andmetele ja teabele oma hinnangu hiljemalt 2017. aasta juuliks.
            
            
               Artikkel 4
               Vähese tähtsusega erand
            
            
               Erandina määruse (EL) nr 1380/2013 artikli 15 lõikest 1 võib vastavalt määruse (EL) nr 1380/2013 artikli 15 lõike 4 punktile c tagasi heita järgmised käesoleva määruse lisa kohaselt püüki määratlevate liikide kogused:
            
            
               a) Vahemere lääneosas (lisa punkt 1):
            
            
               i) 2017. ja 2018. aastal kuni 7 % ja 2019. aastal kuni 6 % euroopa merluusi (Merluccius merluccius) ja hariliku meripoisuri (Mullus spp.) aastasest kogusaagist, mis on püütud traalnootasid kasutavate laevadega; ning
            
            
               ii) kuni 1 % euroopa merluusi (Merluccius merluccius) ja hariliku meripoisuri (Mullus spp.) aastasest kogusaagist, mis on püütud nakkevõrke kasutavate laevadega;
            
            
               b) Aadria meres (lisa punkt 2): 
            
            
               i) 2017. ja 2018. aastal kuni 7 % ja 2019. aastal kuni 6 % euroopa merluusi (Merluccius merluccius) ja hariliku meripoisuri (Mullus spp.) aastasest kogusaagist, mis on püütud traalnootasid kasutavate laevadega;
            
            
               ii) kuni 1 % euroopa merluusi (Merluccius merluccius) ja hariliku meripoisuri (Mullus spp.) aastasest kogusaagist, mis on püütud nakkevõrke kasutavate laevadega;
            
            
               iii) kuni 1 % euroopa merluusi (Merluccius merluccius) ja hariliku meripoisuri (Mullus spp.) aastasest kogusaagist, mis on püütud piimtraale (Rapido) kasutavate laevadega;
            
            
               iv) 2017. ja 2018. aastal kuni 3 % ja 2019. aastal kuni 2 % hariliku merikeele (Solea solea) aastasest kogusaagist, mis on püütud traalnootasid kasutavate laevadega; ning
            
            
               v) 0 % hariliku merikeele (Solea solea) aastasest kogusaagist, mis on püütud nakkevõrke kasutavate laevadega;
            
            
               c) Vahemere kaguosas (lisa punkt 3):
            
            
               i) 2017. ja 2018. aastal kuni 7 % ja 2019. aastal kuni 6 % euroopa merluusi (Merluccius merluccius) ja hariliku meripoisuri (Mullus spp.) aastasest kogusaagist, mis on püütud traalnootasid kasutavate laevadega;
            
            
               ii) kuni 1 % euroopa merluusi (Merluccius merluccius) ja hariliku meripoisuri (Mullus spp.) aastasest kogusaagist, mis on püütud nakkevõrke kasutavate laevadega; ning
            
            
               iii) 2017. ja 2018. aastal kuni 7 % ja 2019. aastal kuni 6 % roosa süvahännaku (Parapenaeus longirostris) aastasest kogusaagist, mis on püütud traalnootasid kasutavate laevadega.
            
            
               Artikkel 5
               Laevade nimekiri
            
            
               1.
                     Asjaomased liikmesriigid määravad lisas esitatud kriteeriumide alusel kindlaks laevad, mille suhtes lossimiskohustust iga konkreetse püügi puhul kohaldatakse.
            
         
         
            
               2.
                     Asjaomased liikmesriigid esitavad hiljemalt 31. detsembriks 2016 komisjonile ja teistele liikmesriikidele liidu kalanduskontrolli turvalise veebisaidi kaudu kõigi euroopa merluusi, hariliku meripoisuri, hariliku merikeele ja roosa süvahännaku püügiga tegelevate laevade nimekirja. Liikmesriigid ajakohastavad neid nimekirju.
            
            
               Artikkel 6
               Jõustumine ja kohaldamine
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Seda kohaldatakse 1. jaanuarist 2017 kuni 31. detsembrini 2019.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
            
               Brüssel, 20.10.2016
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        Euroopa Parlamendi ja nõukogu 11. detsembri 2013. aasta määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (
                  ELT L 354, 28.12.2013, lk 22
                  ).
               
               
                  
                     (2)
                  
                        Nõukogu 21. detsembri 2006. aasta määrus (EÜ) nr 1967/2006, mis käsitleb Vahemere kalavarude säästva kasutamise majandamismeetmeid, millega muudetakse määrust (EMÜ) nr 2847/93 ja tunnistatakse kehtetuks määrus (EÜ) nr 1626/94 (
                  ELT L 409, 30.12.2006, lk 11
                  ). 
               
               
                  
                     (3)
                  
                        Kalanduse teadus-, tehnika- ja majanduskomitee (STECF) aruanded – Evaluation of the landing obligation joint recommendations (STECF-16-10), 2016. Euroopa Liidu Väljaannete Talitus, Luksemburg, EUR XXXX EN, JRC XXXX, XXX pp, kättesaadav 
                  siin
                  .
               
               
                  
                     (4)
                  
                        ELT L 354, 28.12.2013, lk 22.
               
               
                  
                     (5)
                  
                        i) Aadria meres toimuva põhjalähedaste liikide püügiga seotud tagasiheitekava (geograafilised alapiirkonnad 17 ja 18) – kõrgetasemelise töörühma ADRIATICA (Horvaatia, Itaalia ja Sloveenia) ühine soovitus; ii) Vahemere kaguosas toimuva põhjalähedaste liikide püügiga seotud tagasiheitekava (geograafilised alapiirkonnad 15, 16, 19, 20, 22, 23 ja 25) – kõrgetasemelise töörühma SUDESTMED (Küpros, Kreeka, Itaalia ja Malta) ühine soovitus ning iii) Vahemere lääneosas toimuva põhjalähedaste liikide püügiga seotud tagasiheitekava (geograafilised alapiirkonnad 1, 5, 6, 7, 8, 9, 10 ja 11) – kõrgetasemelise töörühma PESCAMED (Prantsusmaa, Itaalia ja Hispaania) ühine soovitus.
               
               
                  
                     (6)
                  
                        Nõukogu 21. detsembri 2006. aasta määrus (EÜ) nr 1967/2006, mis käsitleb Vahemere kalavarude säästva kasutamise majandamismeetmeid, millega muudetakse määrust (EMÜ) nr 2847/93 ja tunnistatakse kehtetuks määrus (EÜ) nr 1626/94 (
                  ELT L 409, 30.12.2006, lk 11
                  ).
               
               
                  
                     (7)
                  
                        Kalanduse teadus-, tehnika- ja majanduskomitee (STECF) aruanded – Evaluation of the landing obligation joint recommendations (STECF-16-10), 2016. Euroopa Liidu Väljaannete Talitus, Luksemburg, EUR XXXX EN, JRC XXXX, XXX pp, kättesaadav 
                  siin
                  .
               
               
                  
                     (8)
                  
                        Euroopa Parlamendi ja nõukogu 13. detsembri 2011. aasta määrus (EL) nr 1343/2011, mis käsitleb teatavaid kalapüüki käsitlevaid sätteid Vahemere üldise kalanduskomisjoni (GFCM) lepinguga hõlmatud piirkonnas ning millega muudetakse nõukogu määrust (EÜ) nr 1967/2006, mis käsitleb Vahemere kalavarude säästva kasutamise majandamismeetmeid (ELT L 347, 30.12.2011, lk 44).
               
               
                  
                     (9)
                  
                        Käesolevas määruses kasutatud püügivahendikoodid vastavad komisjoni rakendusmääruse (EL) nr 404/2011 (millega kehtestatakse nõukogu määruse (EÜ) nr 1224/2009 (millega luuakse ühenduse kontrollisüsteem ühise kalanduspoliitika eeskirjade järgimise tagamiseks) üksikasjalikud rakenduseeskirjad) XI lisas esitatud koodidele. Vähem kui kümnemeetrise kogupikkusega laevade puhul vastavad tabelis esitatud püügivahendikoodid FAO püügivahendite klassifikatsiooni koodidele.
               
            
      
    ---documentbreak--- 
      
         
         
            
               LISA
            
            
               1. Vahemere lääneosa
            
            
                     
                        Püügivahendi kood
                     
                  
                  
                     
                        Püügivahend
                     
                  
                  
                     
                        Lossimiskohustus
                     
                  
               
                     
                        OTB, OTT, PTB, TBN, TBS, TB, OT, PT, TX
                     
                  
                  
                     
                        Traalnoodad
                     
                  
                  
                     
                        Euroopa merluus ja harilik meripoisur, kui nende liikide lossimine laeva kohta moodustas 2014. ja 2015. aastal rohkem kui 25 % kõnealuse konkreetse laeva poolt lossitud liikide üldkogusest.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Nakkevõrgud ja abarad
                     
                  
                  
                     
                        Euroopa merluus ja harilik meripoisur, kui nende liikide lossimine laeva kohta moodustas 2014. ja 2015. aastal rohkem kui 25 % kõnealuse konkreetse laeva poolt lossitud liikide üldkogusest.
                     
                  
               
                     
                        LL, LLS, LLD, LX, LTL, LHP, LHM
                     
                  
                  
                     
                        Õngejadad
                     
                  
                  
                     
                        Euroopa merluus ja harilik meripoisur, kui nende liikide lossimine laeva kohta moodustas 2014. ja 2015. aastal rohkem kui 25 % kõnealuse konkreetse laeva poolt lossitud liikide üldkogusest.
                     
                  
               
            
               2. Aadria meri
            
            
                     
                        Püügivahendi kood
                     
                  
                  
                     
                        Püügivahend
                     
                  
                  
                     
                        Lossimiskohustus
                     
                  
               
                     
                        OTB, OTT, PTB, TBN, TBS, TB, OT, PT, TX, TBB
                     
                  
                  
                     
                        Traalnoodad
                     
                  
                  
                     
                        Euroopa merluus, harilik meripoisur ja harilik merikeel, kui nende liikide lossimine laeva kohta moodustas 2014. ja 2015. aastal rohkem kui 25 % kõnealuse konkreetse laeva poolt lossitud liikide üldkogusest.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Nakkevõrgud ja abarad
                     
                  
                  
                     
                        Euroopa merluus, harilik meripoisur ja harilik merikeel, kui nende liikide lossimine laeva kohta moodustas 2014. ja 2015. aastal rohkem kui 25 % kõnealuse konkreetse laeva poolt lossitud liikide üldkogusest.
                     
                  
               
            
               3. Vahemere kaguosa
            
            
                     
                        Püügivahendi kood
                     
                  
                  
                     
                        Püügivahend
                     
                  
                  
                     
                        Lossimiskohustus
                     
                  
               
                     
                        OTB, OTT, PTB, TBN, TBS, TB, OT, PT, TX 
                     
                  
                  
                     
                        Traalnoodad
                     
                  
                  
                     
                        Euroopa merluus, harilik meripoisur ja roosa süvahännak, kui nende liikide lossimine laeva kohta moodustas 2014. ja 2015. aastal rohkem kui 25 % kõnealuse konkreetse laeva poolt lossitud liikide üldkogusest.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Nakkevõrgud ja abarad
                     
                  
                  
                     
                        Euroopa merluus ja harilik meripoisur, kui nende liikide lossimine laeva kohta moodustas 2014. ja 2015. aastal rohkem kui 25 % kõnealuse konkreetse laeva poolt lossitud liikide üldkogusest.